Planificar, coordinar, executar, ordenar, regular, inspeccionar, dirigir, actuar, prioritzar, controlar, supervisar, servir, impulsar, gestionar, decidir, fer, resoldre, atendre, garantir, promoure..., conjunt d'accions que cal esperar de la governança pública, també en l'àmbit de la mobilitat.
La mobilitat a la Catalunya Central és un assumpte rellevant i cabdal, alhora que pal de paller del nostre propi desenvolupament econòmic, social i territorial.
En aquest sentit, la Catalunya Central, i el conjunt d'agents que hi interactuen, ha de poder tenir un paper més actiu en la planificació i presa de decisions que afecten directament el nostre context en termes de mobilitat.
Enfront les recents modificacions tarifàries per a la present anualitat, i reconeixent la importància de reforçar i beneficiar a aquelles persones que utilitzen els serveis públics de transport amb més freqüència, cal una mirada de futur cap a un sistema més senzill i beneficiós pel conjunt de la població, i que repercuteixi, en positiu, en favor de la ciutadania i les activitats econòmiques i productives de la Catalunya Central.
Implementar la cultura del transport públic ha de ser base per a la mobilitat.
Ens cal un canvi de model de mobilitat en què el transport públic passi d'un rol complementari a un rol central i en què avancem cap a un nou model.
Com més transport públic, menys emissions de gasos amb efecte d'hivernacle, més qualitat de l'aire i més salut.
Com més transport públic, també, més igualtat d'oportunitats.
És necessària i imperant la creació d'una Taula de Mobilitat de la Catalunya Central que articuli totes les polítiques de transport públic en el nostre àmbit.
Aquesta Taula, que hauria d'aglutinar representants dels ajuntaments, consells comarcals, diputacions i la Generalitat, hauria de materialitzar-se en òrgan de consens territorial de totes les polítiques de transport públic on es treballés conjuntament amb els agents i administracions locals la millora de les condicions de mobilitat de la Catalunya Central, tant els aspectes relacionats amb la planificació com els que tenen a veure amb la millora dels serveis de transport i del règim tarifari.
La Taula de Mobilitat de la Catalunya Central hauria de ser una de les expressions més clares d'equilibri territorial.
D'una banda, per dotar el territori dels instruments per governar-se ell mateix i, de l'altra, per vehicular polítiques de planificació estratègica solvents.
És imprescindible conèixer quina és la mobilitat interna i cap a altres territoris tant dels passatgers com de les mercaderies, fet que permetria fer una planificació en matèria d'infraestructures i de serveis.
I tot això amb vocació participada i consensuada, aspecte que la dotaria de major força, potència i estabilitat.
A l'Alta Anoia, al Bages, al Berguedà, al Moianès, al Lluçanès, a Osona, al Solsonès, al conjunt de la Catalunya Central, ens cal una gestió conjunta de la mobilitat i una elaboració, també conjunta, de propostes i accions per a la planificació dels serveis de transport públic, de les infraestructures de transport i de la política de tarifes.
És també per això que treballem i avancem en clau territorial en favor no només del nostre territori sinó també del conjunt del país.